Konferencia Csíkszeredán

A Magyar Állatorvosok Világszervezetét a határon innen- és túl élő állatorvosok között lévő kapcsolat fenntartása határozza meg. Nagy öröm számomra, hogy ezt a fajta kapcsolatot a konferencián kívül is tudtuk az elmúlt évben ápolni, építeni az erdélyi hallgatókkal. Köszönhetően az ő szervezői munkájuknak, télen ellátogathattunk hozzájuk a síelni, nyáron pedig egy szakmai táborba invitáltak minket. Természetesen ez az kapcsolat két oldalú, ők ősszel a Marek napokon, tavasszal pedig az Equus napokon látogattak meg minket színesítve a rendezvényeinket. Nagyon fontos lett számunkra ez a kapcsolat velük, ezért is jelentett nagy örömöt mindenkinek, hogy az idei MÁVSZ Csíkszeredán lesz.

Elérkezett 2022 ősze, és az év eleji hallgatói rendezvények halmazát magunk mögött hagyva egyre jobban közeledett a konferencia időpontja. 59 hallgató jelentkezett az erdélyi hétvégére.

Október 13-án el is indultunk Csíkszeredára az egyetem logójával ellátott autóbuszban, hogy eltölthessünk egy hétvégét a MÁVSZ konferencia keretein belül. Az utazás nagyon jó hangulatban telt, a helyszínre megérkezve pedig egy nagyon kellemes hangulatú szállás fogadott minket. Nagy meglepetésünkre erdélyi barátaink is eljöttek üdvözölni minket, a viszontlátás örömét pedig élőzene és nótázás kísérte.

A program 14-én, pénteken kezdődött 9 órakor. A rövid köszöntők után Rektor Úr előadását hallgathattuk meg Nemzeti kincsünk a ló címmel.

Egy rövid kávészünet után Kenéz Árpád, Vajda Lajos, Horváth József, Sikó Barabási Sándor és Pleva László tartalmas előadásait hallgathattuk meg állattenyésztésről valamint a madárinfluenza járványról.

Az előadások után bőséges ebéddel vártak minket a Hotel éttermében, ahol finomabbnál finomabb fogásokat kóstolhattunk meg. Ezek után mentálisan és fizikálisan egyaránt jóllakva tértünk vissza a szálláshelyünkre, ahol a szomszédos templomban egy orgona hangversenyt hallgathattunk meg. Ezután el is kezdtük a készülődést az esti gálavacsorára.

Az ünnepség 19 órakor kezdődött egy rövid kulturális programmal, amit egy helyi néptánc csoport biztosított. Ezután svédasztalos vacsora következett, ahol a sokszínű kínálatnak köszönhetően mindenki megtalálhatta a kívánságának megfelelő ételeket, italokat. A vacsora befejeztével zenés-táncos mulatság vette kezdetét, ahol megmutathattuk, milyen hangulatot tud teremteni egy ÁTE-s csapat. Gyönyörű pillanatokat élhettünk át, amikor 50-60 végzett állatorvos és hallgató egymásba kapaszkodva énekli az összetartozásról szóló énekeket. Azt hiszem, valami ilyesmi lehet a MÁVSZ lényege.

Szombat reggel a szállásunkat elhagyva két terem előadásai közül választhattunk: kedvtelésből tartott-, illetve haszonállat gyógyászat tematikában. Mindkét teremben értékes és tartalmas prezentációkat láthattunk, a teljesség igénye nélkül például a haszonállat szekción belül Crecan Cristian Mihaita a Ló wobbler szindrómájának eltérő sebészeti megközelítéseiről, kisállatos témában pedig Németh Tibor először a gyomor- és bélsebészetről, később pedig a húgyhólyag és húgycső sebészeti megbetegedéseiről beszélt.

A délelőtti programot ismét egy svédasztalos ebéd zárta, ami után finom ételekkel, rengeteg jó élménnyel és szép emlékkel teli indultunk vissza Magyarországra a mielőbbi újra találkozás reményében.